P6_TA(2006)0497

Naiset kansainvälisessä poliitikassa

Euroopan parlamentin päätöslauselma naisista kansainvälisessä politiikassa (2006/2057(INI))

Euroopan parlamentti, joka

- ottaa huomioon ja vahvistaa Euroopan yhteisön perustamissopimuksen 2 artiklassa, 3 artiklan 2 kohdassa, 13 artiklassa, 137 artiklan 1 kohdan i alakohdassa ja 141 artiklassa tarkoitetut periaatteet,

- ottaa huomioon Euroopan unionin perusoikeuskirjan [1], josta annettiin julistus vuonna 2000, ja erityisesti sen 23 artiklan, jonka mukaisesti "Miesten ja naisten välinen tasa-arvo on varmistettava kaikilla aloilla työelämä ja palkkaus mukaan lukien. Tasa-arvon periaate ei estä pitämästä voimassa tai toteuttamasta toimenpiteitä, jotka tarjoavat erityisetuja aliedustettuna olevalle sukupuolelle",

- ottaa huomioon ihmisoikeuksien ja perusvapauksien suojaamiseksi vuonna 1950 tehdyn yleissopimuksen,

- ottaa huomioon Euroopan neuvoston suositukset ja erityisesti naisten ja miesten tasapainoista osallistumista päätöksentekoon koskevan päätöslauselman ja toimintasuunnitelman, jotka hyväksyttiin Tukholmassa 8. ja 9. kesäkuuta 2006 pidetyssä kuudennessa naisten ja miesten tasa-arvoa käsitelleessä Euroopan ministerikokouksessa, ja erityisesti liitteen I osan F kohdan,

- ottaa huomioon Ateenassa vuonna 1992 pidetyssä valtaapitäviä naisia koskevassa Euroopan konferenssissa annetun ministerikokouksen julistuksen, jossa todetaan, että naiset edustavat puolta ihmiskunnan mahdollisista taidoista ja kyvyistä, ja koko yhteiskunta kärsii siitä, että naiset ovat aliedustettuina päätöksenteossa,

- ottaa huomioon ministerikokouksen julistuksen "Naiset ja miehet vallassa: huolehtiva yhteiskunta, dynaaminen talous, visio Euroopalle", joka annettiin Pariisissa vuonna 1999 pidetyssä Euroopan konferenssissa,

- ottaa huomioon EU:n jäsenvaltioiden ja Euroopan parlamentin tasa-arvoa käsittelevien valiokuntien verkoston (NCEO) vuosittaisen konferenssin julkilausuman, joka hyväksyttiin Roomassa 21. marraskuuta 2003,

- ottaa huomioon maaliskuussa 2000 annetun kasvua ja työllisyyttä edistävän Lissabonin strategian ja erityisesti sen, että strategiassa korostetaan molemmat sukupuolet huomioon ottavan talouspolitiikan myönteistä vaikutusta EU:n kasvua ja työllisyyttä edistävän yleisen strategian kannalta,

- ottaa huomioon naisten ja miesten tasapainoisesta osallistumisesta päätöksentekoon 27. maaliskuuta 1995 annetun neuvoston päätöslauselman [2] ja 2. joulukuuta 1996 annetun neuvoston suosituksen 96/694/EY [3],

- ottaa huomioon 18. tammikuuta 2001 antamansa päätöslauselman komission kertomuksesta naisten ja miesten tasapuolisesta osallistumisesta päätöksentekoon annetun neuvoston suosituksen 96/694/EY täytäntöönpanosta [4] ja 2. maaliskuuta 2000 antamansa päätöslauselman naisten asemasta päätöksenteossa [5],

- ottaa huomioon Luxemburgissa 4. helmikuuta 2005 pidetyn tasa-arvosta vastaavien ministerien kokouksen julistuksen,

- ottaa huomioon komission antaman naisten ja miesten tasa-arvon etenemissuunnitelman vuosille 2006-2010 (KOM(2006)0092) ja erityisesti siinä esitetyn ehdotuksen päätöksentekoon osallistuvien naisten verkoston edistämisestä,

- ottaa huomioon Yhdistyneiden kansakuntien (YK) ihmisoikeuksien yleismaailmallisen julistuksen,

- ottaa huomioon kaikkinaisen naisiin kohdistuvan syrjinnän poistamisesta vuonna 1979 tehdyn YK:n yleissopimuksen (CEDAW), jossa muun muassa todetaan, että sopimusvaltiot ryhtyvät kaikkiin tarvittaviin toimenpiteisiin poistaakseen naisiin kohdistuvan syrjinnän maan poliittisesta ja julkisesta elämästä,

- ottaa huomioon CEDAW-yleissopimuksen vuonna 1999 hyväksytyn valinnaisen pöytäkirjan, jossa todetaan, että henkilöillä ja henkilöryhmillä, jotka katsovat sopimusvaltion loukanneen heidän yleissopimuksessa tunnustettuja oikeuksiaan, on sopimusvaltion lainsäädännön mukaisesti oikeus tehdä valituksia,

- muistuttaa, että vuonna 1952 hyväksytyssä naisten poliittisia oikeuksia koskevassa yleissopimuksessa todetaan, että naiset ja miehet ovat tasavertaisessa asemassa ja että naisilla on oikeus äänestää kaikissa vaaleissa, olla ehdolla kaikkiin kansallisella lailla säädettyihin julkisiin elimiin sekä päästä julkisiin virkoihin ja harjoittaa kaikkia kansallisen lain säätämiä julkisia toimia,

- ottaa huomioon ja muistuttaa, että vuonna 1966 hyväksytyssä kansalaisoikeuksia ja poliittisia oikeuksia koskevassa kansainvälisessä yleissopimuksessa ja erityisesti sen 25 artiklassa todetaan, että jokaisella kansalaisella on oltava oikeus ottaa osaa yleisten asioiden hoitoon välittömästi tai vapaasti valittujen edustajien kautta sekä äänestää ja tulla valituksi määräaikaisissa ja rehellisissä vaaleissa,

- ottaa huomioon Pekingissä syyskuussa 1995 pidetyn neljännen naisten maailmankonferenssin, Pekingissä hyväksytyn julistuksen ja toimintasuunnitelman sekä kokousta seuranneissa YK:n erityisistunnoissa Peking +5 ja Peking +10 uusista toimista ja aloitteista vastaavasti 9. kesäkuuta 2000 ja 11. maaliskuuta 2005 hyväksytyt loppuasiakirjat, joilla Pekingin julistus ja toimintasuunnitelma pannaan täytäntöön,

- ottaa huomioon vuosituhannen kehitystavoitteet, erityisesti kolmannen kehitystavoitteen, joka koskee tasa-arvon edistämistä ja naisten aseman vahvistamista perusedellytyksenä nälän, köyhyyden ja sairauksien poistamiselle, tasa-arvon saavuttamiselle kaikilla koulutustasoilla ja kaikessa työssä, resurssien tasavertaiselle hallitsemiselle ja yhtäläiselle edustukselle julkisessa ja poliittisessa elämässä,

- ottaa huomioon 31. lokakuuta 2000 hyväksytyn YK:n turvallisuusneuvoston päätöslauselman 1325(2000) ja erityisesti 1 kohdan, jossa jäsenvaltioita kehotetaan varmistamaan naisten kasvava edustus kaikilla päätöksentekotasoilla kansallisissa, alueellisissa ja kansainvälisissä instituutioissa ja mekanismeissa konfliktien estämiseksi, hallinnoimiseksi ja ratkaisemiseksi, sekä YK:n turvallisuusneuvoston päätöslauselman 1325(2000) viidentenä vuosipäivänä lokakuussa 2005 annetun puheenjohtajan julkilausuman,

- ottaa huomioon naisten osallistumisesta konfliktien rauhanomaiseen ratkaisemiseen 30. marraskuuta 2000 antamansa päätöslauselman [6],

- ottaa huomioon naisten asemasta aseellisissa selkkauksissa sekä heidän roolistaan maan konfliktinjälkeisessä jälleenrakentamisessa ja demokratiakehityksessä 1. kesäkuuta 2006 antamansa päätöslauselman [7],

- ottaa huomioon yleisten asioiden ja ulkosuhteiden neuvoston 23. ja 24. toukokuuta 2005 pidetyn kokouksen päätelmät Euroopan turvallisuus- ja puolustuspolitiikasta sekä Euroopan neuvoston 16. joulukuuta 2005 hyväksymät alustavat suuntaviivat YK:n turvallisuusneuvoston päätöslauselman 1325(2000) täytäntöönpanosta Euroopan turvallisuus- ja puolustuspolitiikan (ETPP) puitteissa,

- ottaa huomioon Norjan hallituksen päätöksen säätää lailla 40 prosentin naiskiintiöstä osakeyhtiöiden hallituksissa,

- ottaa huomioon työjärjestyksen 45 artiklan,

- ottaa huomioon naisten oikeuksien ja sukupuolten tasa-arvon valiokunnan mietinnön (A6-0362/2006),

A. ottaa huomioon vuonna 1995 pidetyn Pekingin konferenssin saavutukset sukupuolten tasa-arvoa koskevien suuntaviivojen edistämisessä muun muassa naisten poliittisen edustuksen osalta,

B. katsoo, että naisten ja miesten tasapuolinen osallistuminen poliittisiin toimiin ja päätöksentekoon kuvastaa yhteiskunnan rakennetta tarkemmin ja on olennaisen tärkeää tulevien sukupolvien ja demokraattisten yhteiskuntien asianmukaisen toiminnan kannalta,

C. katsoo, että perusoikeuksien kunnioittaminen ja naisten oikeuksien katsominen perusoikeuksiksi on osa hyvää hallintotapaa,

D. ottaa huomioon, että naisten asema kansainvälisessä politiikassa riippuu pääasiassa naisten kansallisesta asemasta ja kansallisella tasolla toteutetuista strategioista, jotka koskevat naisten aseman edistämistä,

E. ottaa huomioon, että YK:n pääsihteeri on YK:n työhönottopolitiikan osalta malliesimerkkinä tasa-arvotilanteen tasapainottamiseksi poliittisella kentällä maailmanlaajuisesti,

F. ottaa huomioon, että YK:n 191 nykyisestä jäsenvaltiosta vain 47 valtiota on allekirjoittanut 20. joulukuuta 1952 tehdyn naisten poliittisia oikeuksia koskevan yleissopimuksen ja vain 115 valtiota on sopimuksen osapuolena, ja katsoo, että naiset eivät tämän seurauksena voi harjoittaa täysimääräisesti poliittisia oikeuksiaan eivätkä he joissakin valtiossa saa osallistua vaaleihin tai toimia julkisissa viroissa,

G. ottaa huomioon, että parlamenttien välisen liiton mukaan kaikkien parlamenttien 43961 jäsenestä (yläja alahuoneet yhdessä) ympäri maailman vain 16,4 prosenttia on naisia (eli 7195); ottaa huomioon, että Skandinaviassa on eniten naispuolisia parlamentin jäseniä (40 prosenttia), ja että seuraavina ovat Amerikat (19,6 prosenttia) ja Eurooppa (Etyj-valtiot lukuun ottamatta Skandinaviaa), joissa osuus on keskimäärin 16,9 prosenttia, mikä on hieman enemmän kuin Saharan eteläpuolisessa Afrikassa (16,4 prosenttia), Aasiassa (16,3 prosenttia), Tyynenmeren valtioissa (12 prosenttia) ja arabivaltioissa (8,3 prosenttia),

H. katsoo, että nämä prosenttiosuudet ovat osoitus demokratiavajeesta niin Euroopassa kuin laajemmin kansainvälisissä yhteyksissä,

I. katsoo, että useimmissa Euroopan valtioissa ja muualla maailmassa vallitsevasta lakiin perustuvasta tasaarvosta huolimatta naisten ja miesten välillä esiintyy vielä käytännössä eriarvoisuutta vallan, vastuun sekä taloudellisten, sosiaalisten ja kulttuuristen resurssien jakautumisen osalta; katsoo tämän johtuvan siitä, että edelleen vallitsevat sukupuoliroolit vaikuttavat perhettä koskevan vastuun epätasa-arvoiseen jakaantumiseen ja haittaavat useimpien naisten perhe- ja työelämän yhteensovittamista,

J. ottaa huomioon, että viimeisimpien 30 vuoden aikana annetusta yhteisön lainsäädännöstä ja kansallisesta lainsäädännöstä huolimatta sukupuoleen perustuva palkkaero samanarvoisissa työtehtävissä on koko EU:n alueella keskimäärin 15 prosenttia,

K. ottaa huomioon, että yliopistotutkinnon suorittaneista useammat ovat nykyään naisia kuin miehiä,

L. katsoo, että vaatimuksella sukupuolten osalta tasapainoisesta ehdokasluettelosta ei ole vaikutusta, jos kaikki naiset sijoitetaan luettelon viimeisimmille sijoille, ja katsoo, että sukupuolijakaumaltaan tasapuolisella luettelolla ei välttämättä päästä haluttuihin tuloksiin, jos valtiossa käytetään "avoimeen luetteloon" perustuvaa äänestysjärjestelmää, jossa äänestäjät voivat muuttaa luettelossa olevien ehdokkaiden järjestystä,

M. ottaa huomioon poliittisten puolueiden ratkaisevan aseman naisten poliittisen edustuksen lisääntymisen estämisessä tai edustuksen lisäämisessä useilla eri keinoilla; ottaa huomioon, että vaikka yhä useammat poliittiset puolueet väittävät, että niiden jäsenistön sukupuolijakauma on tasapainoinen, tämä ei näy poliittisten puolueiden korkeammilla tasoilla, sillä vain 11 prosentilla koko maailman poliittisista puolueista on naispuolinen puoluejohtaja,

N. ottaa huomioon, että mielenkiintoista kyllä, käytettävissä on useita eri välineitä, joilla voidaan varmistaa naisten suurempi osallistuminen politiikkaan, esimerkiksi positiivisia syrjintätoimenpiteitä, joilla pyritään takaamaan naisten läsnäolo ja aktiivisuus parlamenteissa ja muissa vaaleilla valituissa tehtävissä,

O. katsoo, että valtioissa, jotka ovat kärsineet konflikteista ja joiden vaalijärjestelmä on YK:n suunnittelema ja vaalit YK:n järjestämät, naiset toimivat vaaleilla valituissa viroissa todennäköisemmin kuin muissa valtioissa, koska YK on määrännyt tasapuolisemmasta edustuksesta sukupuolten kesken,

P. katsoo, että on tärkeää muuttaa tasapainoisen päätöksenteon kulttuurista hyväksyntää tiedotuskampanjoiden avulla, ja ottaa huomioon, että sukupuolten välisen tasapainon saavuttaminen politiikassa edellyttää usein muutoksia julkisessa asenteessa,

Q. ottaa huomioon, että perhettä koskevien velvollisuuksien jakaminen naisten ja miesten kesken vaikuttaa siihen, että naiset voivat osallistua täysmääräisesti politiikkaan,

R. katsoo, että kansalaisjärjestöt ja vapaaehtoisjärjestöt ovat keskeisessä asemassa pyrittäessä vaikuttamaan koko yhteiskuntaan siten, että hyväksyttäisiin oikeudenmukaisempi sukupuolten välinen tasapaino politiikassa,

S. katsoo, että naiset voivat edistää ja ovat edistäneet myönteisesti muutosta sukupuolta koskevien asioiden ja yleisesti ottaen keskeisten yhteiskunnallisten ja poliittisten asioiden osalta, sillä he osallistuvat toimiin ruohonjuuritasolla,

T. ottaa huomioon varhaisen koulutuksen merkityksen sen varmistamisessa, että naiset kehittävät tietoja, taitoja ja itsevarmuutta, joita tarvitaan täysimääräisessä osallistumisessa yhteiskuntaan ja politiikkaan,

U. ottaa huomioon, että naiset itse ovat valaisseet naisten erityistarpeita ja vaikuttaneet näin siihen, että sukupuolta koskevat kysymykset otetaan jatkossa huomioon politiikassa, mikä kaiken kaikkiaan edistää paremmin demokratiaa,

V. katsoo, että kollegoiden olisi tunnustettava naisten myönteinen vaikutus kansainväliseen politiikkaan, jotta poliittisesta kulttuurista saataisiin tasapainoisempi sukupuolten kesken; ottaa huomioon, että 92:sta Nobelin rauhanpalkinnon saajasta vain 12 on ollut naisia;

1. viittaa edellä mainittuun 2. maaliskuuta 2000 antamaansa päätöslauselmaan ja muistuttaa, että Euroopan tasolla on jo tunnustettu, että sukupuolien tasapuolinen osallistuminen päätöksentekoon on demokratian ehdoton edellytys;

2. ottaa huomioon, että äskettäin pidettyjen vaalien myötä naiset pääsivät korkeimpiin asemiin valtion tai hallituksen päämiehinä eräissä jäsenvaltioissa ja EU:n ulkopuolisissa maissa;

3. onnittelee hallituksen päämiehiä, jotka ovat käyttäneet objektiivisia ja syrjimättömiä perusteita hallituksensa jäsenten valinnassa;

4. on erittäin pahoillaan siitä, että useista poliittisista lausunnoista ja suosituksista, maailmanlaajuisesti hyväksytyistä toimintaohjelmista ja kansallisella tasolla hyväksytystä erityislainsäädännöstä huolimatta epätasa- arvo ja sukupuoleen perustuva syrjintä sekä naisten vähäinen edustus politiikassa on edelleen yleistä Euroopassa ja koko maailmassa; panee eritoten merkille, että Euroopan parlamenttiin valittujen naisten prosenttimäärä vaihtelee 58 prosentista nollaan prosenttiin jäsenvaltion mukaan (keskiarvo on hieman yli 30 prosenttia) ja että jäsenvaltioiden kansallisiin parlamentteihin valittujen naisten määrä vaihtelee 45:n ja 9 prosentin välillä;

5. kiinnittää huomion siihen seikkaan, että naisten heikko edustus päätöksenteko- ja johtopaikoilla liittyy usein vaikeuksiin yhdistää työ- ja perhe-elämä, kotitöiden ja lastenhoidon epätasa-arvoiseen jakautumiseen sekä syrjintään työssä ja ammattiin tähtäävässä koulutuksessa;

6. korostaa tarvetta tarkastella muutakin kuin pelkkiä lukuja ja todella keskittyä siihen, miten politiikassa aktiivisesti toimivat naiset vaikuttavat hallintotavan ja konfliktinratkaisun kehittymiseen, ja siihen, mikä heidän osuutensa on sen varmistamisessa, että hallintouudistukset, vastuullisuus ja oikeusvaltion periaatteet ovat tärkeässä asemassa poliittisella asialistalla kansallisella ja kansainvälisellä tasolla;

7. korostaa, että Eurooppa jättää käyttämättä arvokasta inhimillistä pääomaa, kun naiset ovat heikosti edustettuina politiikassa;

8. tukee parlamenttien välisen liiton tekemää työtä poliittisen kentän kehittämiseksi tasa-arvoisemmaksi;

9. on tyytyväinen siihen, että kysymys naisten ja miesten tasavertaisesta osallistumisesta päätöksentekoon kaikilla tasoilla kuuluu CEDAWin vuoden 2006 työohjelmaan, ja odottaa innokkaasti sen tuloksia ja suosituksia; pyytää, että komissio ja neuvoston puheenjohtajavaltio tiedottaisivat parlamentille CEDAW-neuvotteluista;

10. on erittäin pahoillaan siitä, että naiset ovat tällä hetkellä aliedustettuina YK:n johtotehtävissä, muun muassa erityisedustajina, henkilökohtaisina edustajina, lähettiläinä taikka YK:n pääsihteerin erityisneuvonantajina tai henkilökohtaisina neuvonantajina;

11. kehottaa YK:n pääsihteeriä nimittämään useampia naisia erityisedustajiksi, henkilökohtaisiksi edustajiksi, lähettiläiksi sekä YK:n pääsihteerin erityisneuvonantajiksi tai erityisneuvonantajiksi; korostaa, että YK:n jäsenvaltioiden olisi asianmukaista toimittaa miespuolisten ehdokkaiden lisäksi myös naispuolisten ehdokkaiden nimet, kun YK:n pääsihteeri aikoo täyttää kyseisiä johtotehtäviä;

12. kehottaa ottamaan naisia mukaan YK:n turvallisuusneuvoston valtuuskuntien toimintaan, jotta voitaisiin varmistaa, että molemmat sukupuolet otetaan huomioon kaikissa rauhanturvaamista, konfliktien ratkaisemista ja rauhanrakentamista koskevissa tehtävissä, ja kehottaa turvallisuusneuvoston valtuuskuntia myös tapaamaan paikallisen tason naisjärjestöjä, kun ne vierailevat konfliktialueilla;

13. on tyytyväinen neuvoston päätökseen lähettää jäsenvaltioille kyselylomake, jossa pyydetään tietoa niiden toteuttamista toimista YK:n turvallisuusneuvoston päätöslauselman 1325(2000) täytäntöönpanemiseksi; pyytää neuvostoa kertomaan tuloksista parlamentille;

14. kehottaa painokkaasti ottamaan naispuolisia siviilivirkamiehiä sekä armeijan ja poliisin virkamiehiä mukaan EU:n ja YK:n rauhanturvatehtäviin, jotta vuorovaikutusta paikallisten yhteisöjen naisten ja yleisesti paikallisten yhteisöjen kanssa voitaisiin tehostaa;

15. pahoittelee, että tällä hetkellä vain yksi nainen toimii EU:n yhteisen ulko- ja turvallisuuspolitiikan (YUTP) korkean edustajan henkilökohtaisena edustajana yhteensä 14:stä EU:n erityisedustajasta, henkilökohtaisesta edustajasta, erityislähettiläästä tai erityiskoordinaattorista [8]; kehottaa EU:n YUTP:n korkeaa edustajaa nimittämään useampia naisia pääsihteerin erityisedustajiksi, edustajiksi tai erityislähettiläiksi; kehottaa EU:n YUTP:n korkeaa edustajaa pyytämään jäsenvaltioita toimittamaan miespuolisten ehdokkaiden lisäksi myös naispuolisten ehdokkaiden nimet, kun hän aikoo täyttää kyseisiä korkean tason tehtäviä;

16. kehottaa YUTP:n korkeaa edustajaa, komissiota ja kaikkia jäsenvaltioita palkkaamaan useampia naisia siviilivirkamiehiksi sekä armeijan ja poliisin virkamiehiksi ja nimeämään sukupuoleen liittyvän painopistealueen kaikille ETPP:n operaatioille, kuten on jo tehty Kongon demokraattista tasavaltaa koskevassa EUFORoperaatiossa;

17. kehottaa painokkaasti tarjoamaan sukupuolen mukaan eriytettyä koulutusta kaikille työntekijöille, jotka on palkattu osana ETPP-toimia; kehottaa myös julkaisemaan sukupuolten tasa-arvoa koskevan ohjeiston, jossa käsitellään sukupuolten merkitystä konfliktitilanteissa ja konfliktin jälkeisissä tilanteissa ja joka osoitetaan kaikille ETPP-operaatioihin osallistuville työntekijöille;

18. on tyytyväinen naispuolisten komission jäsenten määrän lisääntymiseen komission puheenjohtajan Barroson kaudella, mutta pahoittelee, että komission jäsenten tasolla ei vieläkään ole päästy täydelliseen tasa-arvoon, mikä olisi esimerkkinä Euroopassa ja koko maailmassa;

19. on tyytyväinen komission antamaan uuteen naisten ja miesten tasa-arvon etenemissuunnitelmaan, erityisesti siinä esitettyyn päätökseen, joka koskee päätöksentekoon osallistuvien naisten verkoston edistämistä;

20. on tyytyväinen päätökseen perustaa Euroopan tasa-arvoinstituutti, jonka olisi ryhdyttävä edistämään naisten edustusta kansainvälisessä politiikassa;

21. kehottaa komissiota raportoimaan parlamentille säännöllisesti perusoikeuksia, syrjinnän torjuntaa ja yhdenvertaisia mahdollisuuksia käsittelevän komission jäsenten ryhmän työn edistymisestä;

22. pahoittelee, että 107:stä kolmansissa maissa olevasta komission lähetystöstä tai toimistosta vain seitsemässä päällikkönä on tällä hetkellä nainen; kehottaa komissiota nimittämään useampia naisia EU:n ulkopuolisten maiden valtuuskuntien johtotehtäviin;

23. kehottaa komissiota käyttämään EU:n ulkosuhteita ja kehitys- ja yhteistyöpolitiikan välineitä edistääkseen naisten asemaa politiikassa, erityisesti naisten osallistumista äänestäjinä ja poliittisina ehdokkaina ja sukupuolikysymysten huomioon ottamista poliittisten puolueiden ohjelmissa vaalikampanjoiden aikana, mutta myös komission toimiessa muiden alueellisten järjestöjen kanssa erityisesti valmiuksien lisäämisen osalta;

24. kehottaa komissiota lisäämään tukeaan hankkeille, joilla pyritään huolehtimaan naisten mahdollisuuksista osallistua politiikkaan EU:n sisällä ja sen ulkopuolella, varsinkin kehitysmaissa;

25. suosittelee, että sen toimivaltainen valiokunta ryhtyy pysyvään ja säännölliseen yhteistyöhön kaikkialla maailmassa toimivien naispuolisten parlamentin jäsenten kanssa; kehottaa osoittamaan määrärahoja, jotta voidaan järjestää AKT:n ja EU:n yhteiseen parlamentaariseen edustajakokoukseen sisältyvä naisfoorumi ja vastaavia foorumeja muissa parlamentaarisissa edustajakokouksissa, joihin EU osallistuu, ja toteuttaa yhteisiä aloitteita;

26. kehottaa jäsenvaltioita ja komissiota edistämään mahdollisuuksien mukaan koulutusohjelmia, jotka saavat kansalaiset ja erityisesti nuoret tiedostamaan naisten tasavertaiset oikeudet osallistua täysimääräisesti politiikkaan jo nuoruusiässä;

27. pyytää tulevaa Euroopan tasa-arvoinstituuttia raportoimaan Euroopan parlamentille säännöllisesti sen tiedonkeruusta ja sukupuolten välistä tasa-arvoa koskevan kansallisen lainsäädännön ja jäsenvaltioiden toteuttamien sukupuolten tasa-arvoa edistävien toimenpiteiden vaikutuksesta sekä Euroopan tason ja kansallisen tason poliittisten puolueiden parhaista käytänteistä;

28. pyytää tulevaa Euroopan tasa-arvoinstituuttia seuraamaan ja arvioimaan naisten ja miesten tasavertaisen osallistumisen kehittymistä politiikassa ja yhteiskuntaelämässä koko Euroopan alueella laatimalla indikaattoreita ja soveltamalla niitä seurantaan ja arviointiin kansainvälisesti verrannollisten ja sukupuolten osalta eriytettyjen tietojen perusteella, ja julkaisemaan tämän jälkeen raportteja toteutetuista toimista ja saavutetusta edistymisestä naisten osallistumisessa päätöksentekoon ja jakamaan kyseisiä raportteja laajasti;

29. pyytää tulevaa Euroopan tasa-arvoinstituuttia tekemään yhteistyötä riippumattomien elinten kanssa, esimerkiksi tasa-arvon tarkkailukeskuksen tai kansallisella tasolla perustetun riippumattoman sovitteluelimen kanssa, valvoakseen hallitusten toimenpiteitä, jotka koskevat naisten ja miesten tasapuolista osallistumista politiikkaan ja julkiseen elämään;

30. kannustaa tulevaa Euroopan tasa-arvoinstituuttia tekemään yhteistyötä tutkimuslaitosten kanssa tutkiakseen paremmin seikkoja, jotka estävät naisten pääsyn korkeisiin julkisiin virkoihin ja poliittiseen elämään, mikä voidaan toteuttaa muun muassa tarkastelemalla stereotypioita, jotka koskevat politiikassa toimivia naisia;

31. kannustaa tulevaa Euroopan tasa-arvoinstituuttia tarkastelemaan muutakin kuin lukuja ja todella arvioimaan sitä, miten naiset vaikuttavat poliittisiin toimiin kansallisella ja kansainvälisellä tasolla, erityisesti edistämällä hyvää hallintotapaa, vastuullisuutta ja oikeusvaltion periaatteita;

32. toteaa, että valtiot ovat pääroolissa edistettäessä tehokasta muutosta poliittisessa edustuksessa; kehottaa kaikkia valtioita ryhtymään toimiin Pekingissä syyskuussa 1995 ja Peking +5 - ja Peking +10 -kokouksissa hyväksytyn julistuksen ja toimintasuunnitelman sekä kansainvälisen oikeuden mukaisten sitoumusten noudattamiseksi, erityisesti YK:n turvallisuusneuvoston päätöslauselman 1325(2000) ja Lissabonin strategian täytäntöönpanon osalta;

33. kehottaa kaikkia jäsenvaltioita kannustamaan naisia pyrkimään kansainvälisiin johtotehtäviin ja kehottaa jäsenvaltioita esittämään miespuolisten ehdokkaiden lisäksi myös naisia johtoasemiin kansainvälisiin neuvotteluihin ja päätöksentekoon liittyen, erityisesti kansainvälisissä järjestöissä;

34. pyytää komissiota analysoimaan ja välittämään parhaita käytäntöjä niiden kansainvälisten ja kansallisten toimien osalta, joiden tavoitteena on edistää naisten osallistumista kansainvälisen politiikan johtotehtäviin;

35. kehottaa jäsenvaltioita kannustamaan ja kouluttamaan enemmän naisia diplomaattiuralle sekä nimittämään enemmän naisia diplomaateiksi ja edistämään tasapuolisen sukupuolijakauman aikaansaamista valtuuskunnissa, joita ne lähettävät YK:n ja muiden kansainvälisten elinten kokouksiin ja konferensseihin;

36. kehottaa EU:n jäsenvaltioita valveuttamaan kansalaisia, jotta päästään eroon kielteisistä yhteiskunnallisista asenteista, jotka liittyvät naisten kykyyn osallistua tasavertaisesti poliittisiin toimiin kansallisella ja kansainvälisellä tasolla; kannustaa jäsenvaltioita edistämään sukupuolten välistä tasapainoa kaikissa julkisissa viroissa;

37. kehottaa jäsenvaltioita toteuttamaan toimenpiteitä, joiden avulla Barcelonassa 15. ja 16. maaliskuuta 2002 kokoontuneen Eurooppa-neuvoston hyväksymien päätelmien ja Lissabonin strategian mukaisesti pyritään sovittamaan yhteen yhteiskunnallinen elämä sekä perhe- ja työelämä ja luomaan siten ympäristö, jossa naiset voivat osallistua täysin politiikkaan;

38. pyytää jäsenvaltioita toteuttamaan asianmukaisia lainsäädännöllisiä ja/tai hallinnollisia toimia vaaleilla valittujen edustajien tukemiseksi perhettä koskevien velvollisuuksien ja julkisten velvollisuuksien yhteensovittamisessa ja erityisesti kannustamaan parlamentteja sekä paikallis- ja alueviranomaisia varmistamaan, että niiden aikataulut ja työmenetelmät mahdollistavat sen, että sekä vaaleilla valitut mies- että naisedustajat voivat sovittaa yhteen työ- ja perhe-elämänsä;

39. kehottaa jäsenvaltioita tarjoamaan naisille enemmän mahdollisuuksia sellaiseen koulutukseen, jonka avulla he voivat hankkia soveltuvia taitoja poliittisen uran ja korkean tason virkojen saamisen helpottamiseksi;

40. kehottaa kaikkialla Euroopassa toimivia poliittisia puolueita edistämään tasapuolista sukupuolijakaumaa ehdokaslistoillaan;

41. kehottaa kaikkialla Euroopassa toimivia poliittisia puolueita poistamaan esteet, jotka suoraan tai epäsuoraan syrjivät naisten osallistumista, jotta voitaisiin varmistaa, että miesten lisäksi myös naisilla on tasavertainen oikeus osallistua päätöksentekoon kaikilla tasoilla sekä kaikissa sisäisissä poliittisissa rakenteissa ja nimitysmenettelyissä samoin kuin poliittisten puolueiden johdossa;

42. rohkaisee toimivaltaisia viranomaisia tarjoamaan politiikkaan osallistumisesta kiinnostuneille naisille ja miehille poliittista koulutusta, mukaan lukien esiintymistaitoihin liittyvää koulutusta;

43. kehottaa poliittisia puolueita ottamaan vaaleilla valittavan viran ehdokaslistalle päteviä naisia ja miehiä;

44. kannustaa poliittisia puolueita vetoamaan naisiin, jotta he osallistuisivat vaaleihin ja äänestäisivät niissä, ja lisäämään naisten erityistarpeita ja -toiveita koskevaa tietoisuutta puolueohjelmissaan;

45. kehottaa Euroopan parlamentin parlamenttien välisiä valtuuskuntia, valiokuntien lähetystöjä ja valtuuskuntia ottamaan toiminnassaan huomioon sukupuolten tasa-arvon kysymyksen ja naisten riittävän osallistumisen niiden institutionaaliseen yhteistyöhön;

46. vahvistaa sitoumuksensa tasa-arvoasioiden valtavirtaistamista koskevaan toimintatapaan ja sukupuolten osalta tasapainoiseen edustukseen kaikissa valtuuskunnissa, myös vaalitarkkailuvaltuuskunnissa;

47. kehottaa joidenkin jäsenten johtamia vaalitarkkailuvaltuuskuntia kiinnittämään erityistä huomiota naisten osallistumiseen poliittisiin kampanjoihin joko ehdokkaina tai äänestäjinä;

48. kannustaa nuorten naisten edistämistä kansalaisyhteiskunnan järjestöissä, sillä se antaa heille mahdollisuuden saada kokemusta ja oppia taitoja ja kykyjä, joita he voivat käyttää hyväksi myös osallistuessaan politiikkaan;

49. kannustaa perustamaan kansalaisjärjestöjä, etenkin naisten vaikutusvallan vahvistamiseen pyrkiviä järjestöjä, jotka antavat koulutusta johtajuudessa, päätöksenteossa, esiintymistaidoissa, tieto- ja viestintätekniikkojen käytössä, luottamuksen rakentamisessa sekä poliittisessa kampanjoinnissa;

50. kehottaa tiedotusvälineitä tunnustamaan merkityksen, joka on naisten osallistumisella poliittiseen prosessiin, ja antamaan nais- ja miesehdokkaille näkyvyyttä oikeudenmukaisesti ja tasapuolisesti sekä kiinnittämään huomiota puolueohjelmien vaikutukseen naisten tarpeiden ja oikeuksien sekä demokraattisen edustuksen edistämisessä;

51. kehottaa puhemiestä välittämään tämän päätöslauselman neuvostolle, komissiolle ja muille EU:n toimielimille ja elimille, jäsenvaltioiden kansallisille hallituksille ja parlamenteille, YK:n jäsenvaltioille sekä Yhdistyneiden kansakuntien pääsihteerille.

[1] EYVL C 364, 18.12.2000, s. 1.

[2] EYVL C 168, 4.7.1995, s. 3.

[3] EYVL L 319, 10.12.1996, s. 11.

[4] EYVL C 262, 18.9.2001, s. 248.

[5] EYVL C 346, 4.12.2000, s. 82.

[6] EYVL C 228, 13.8.2001, s. 186.

[7] Hyväksytyt tekstit, P6_TA(2006)0245.

[8] Annalisa Gianella, Javier Solanan henkilökohtainen edustaja joukkotuhoaseiden leviämisen estämistä koskevissa kysymyksissä.

--------------------------------------------------